Ooreenkoms tussen Britte, EU weer besig om te verbrokkel | Netwerk24
Deur Reuters 21 Oktober 2019 21:43
Boris Johnson, Britse premier, is ’n nuwe slag toegedien toe die speaker van die Britse parlement Maandag geweier het om die Brexit-stem toe te laat.
Met net tien dae oor totdat Brittanje op 31 Oktober die Europese Unie (EU) moet verlaat, is die egskeidingsooreenkoms weer besig om te verbrokkel omdat Britse politici steeds stry oor of hulle met of sonder ’n ooreenkoms moet uittree, of nog ’n referendum moet hou.
John Bercow, speaker van die laerhuis, het gesê daar mag nie Maandag hieroor gestem word nie aangesien dieselfde kwessie Saterdag bespreek is toe teenstanders Johnson se groot Brexit-dag in ’n vernedering verander het.
“Die mosie van vandag is in wese dieselfde as die mosie van Saterdag, en die laerhuis het reeds oor die saak beslis. Die omstandighede van vandag is in wese dieselfde as Saterdag se omstandighede,” het Bercow aan die parlement gesê.
“My beslissing is dus dat die mosie nie vandag bespreek sal word nie omdat dit herhalend en wanordelik sou wees om dit te doen,” het Bercow gesê.
Dit besluit het onmin in die kamp van Brexit-ondersteuners ontlok. Hulle sê hulle is die kans geweier om oor Johnson se ooreenkoms te stem.Bercow het gesê die regering kan teen 31 Oktober steeds bekragtiging vir die Brexit-ooreenkoms verkry as hy die getalle in die parlement het.
Volgens ’n woordvoerder was Johnson teleurgesteld oor die besluit.Johnson is die naweek deur die parlement gedwing om aan die EU te skryf en uitstel te vra.
Britse LP’s het Saterdag gestem om ’n besluit oor die Brexit-ooreenkoms uit te stel. Hulle sê hulle het meer tyd nodig om die inhoud daarvan te bestudeer voor die sperdatum van 31 Oktober.
Wetgewers steun ’n wysiging wat die regering effektief dwing om ’n verlenging tot Januarie aanstaande jaarte versoek.
Johnson het Saterdag belowe om by die Brexit-sperdatum van 31 Oktober te hou, ondanks die feit dat LP’smeer tyd gewen het om ’n skeidingsooreenkoms te bestudeer waaroor hy met Brussel ooreengekom het. – Reuters